ΓΡΑΠΤΗ ΕΡΩΤΗΣΗ E-2925/98

υποβολή: Alexandros Alavanos (GUE/NGL) προς την Επιτροπή

(2 Οκτωβρίου 1998)

Θέμα: Μη ενσωμάτωση της οδηγίας 92/43 (Natura 2000) από την Ελλάδα

Για μη ενσωμάτωση της οδηγίας 92/43/ΕΕ(1) σχετικά με τη διατήρηση των οικοτόπων και της άγριας πανίδας (Natura 2000) η Επιτροπή απέστειλε αιτιολογημένη γνώμη στις Ελληνικές Αρχές. Από Ελληνικής πλευράς έχει προταθεί ένας κατάλογος με 196 περιοχές με τύπους οικοτόπων και είδη προτεραιότητας που χρήζουν προστασίας.

Ερωτάται η Επιτροπή:

1. εάν γνωρίζει για ποιους λόγους η Ελλάδα καθυστερεί την ενσωμάτωση της οδηγίας στο δίκαιό της,

2. εάν στην πράξη τηρείται η υποχρέωση άρνησης εκτέλεσης έργων που έχουν αρνητικές επιπτώσεις στις 196 περιοχές που έχουν προταθεί στον κατάλογο και

3. στην περίπτωση που δεν τηρούνται οι κανόνες προστασίας γι' αυτές τις 196 περιοχές, με ποιον τρόπο οι οικολογικές και άλλες οργανώσεις και οι απλοί πολίτες μπορούν να αντιδράσουν αποτελεσματικά;

Απάντηση της κας Bjerregaard εξ ονόματος της Επιτροπής

(23 Νοεμβρίου 1998)

Το άρθρο 23 της οδηγίας 92/43/ΕΟΚ θεσπίζει την υποχρέωση, για τα κράτη μέλη, θέσεως σε ισχύ των κανονιστικών και διοικητικών διατάξεων που είναι αναγκαίες για να συμμορφωθούν με την οδηγία, πριν τις 10 Ιουνίου 1994. Δεδομένου ότι δεν ανακοίνωσε τα μέτρα που είναι αναγκαία για την μεταφορά της εν λόγω οδηγίας εντός της προβλεπόμενης προθεσμίας, η Ελλάδα καταδικάστηκε από το Ευρωπαϊκό Δικαστήριο(2) για μη τήρηση των υποχρεώσεων που υπέχει δυνάμει της οδηγίας. Στη συνέχεια της απόφασης αυτής, η Ελλάδα ώφειλε να λάβει τα μέτρα που είναι αναγκαία για να εξασφαλίσει την εκτέλεσή της, σύμφωνα με το άρθρο 171 της συνθήκης ΕΚ. Βάσει του εν λόγω άρθρου και, ελλείψει της ανακοίνωσης μέτρων για την εκτέλεση της προαναφερθείσας απόφασης του Ευρωπαϊκού Δικαστηρίου, η Επιτροπή απηύθυνε αιτιολογημένη γνώμη στην ελληνική κυβέρνηση, στις 25 Σεπτεμβρίου 1998. Μέχρι στιγμής, η Επιτροπή δεν έχει ενημερωθεί για τα αίτια της καθυστέρησης της μεταφοράς της εν λόγω οδηγίας στην Ελλάδα.

Εκκρεμούντων των κανονιστικών και διοικητικών μέτρων που είναι αναγκαία για την μεταφορά της οδηγίας 92/43/ΕΟΚ στην ελληνική έννομη τάξη, οι ελληνικές αρχές διαβίβασαν στην Επιτροπή εθνικό κατάλογο που περιλαμβάνει 264 προτεινόμενες περιοχές για το δίκτυο Natura 2000. Ο κατάλογος αυτός περιλαμβάνει ιδίως 230 περιοχές κοινοτικής σημασίας (ΠΚΣ) που προτείνει η Ελλάδα βάσει του άρθρου 4 της οδηγίας 92/43/ΕΟΚ. Ο κατάλογος περιλαμβάνει, εξάλλου, τις 52 περιοχές που χαρακτήρισε η Ελλάδα ως περιοχές ειδικής προστασίας (ΠΕΠ) σύμφωνα με την οδηγία 79/409/ΕΟΚ περί της διατηρήσεως των αγρίων πτηνών(3). Η Επιτροπή αξιολογεί τις προταθείσες ΠΚΣ στο πλαίσιο της μεσογειακής βιογεωγραφικής περιφέρειας.

Οι υποχρεώσεις των κρατών μελών όσον αφορά την προστασία των μελλοντικών περιοχών Natura 2000 καθορίζονται από το άρθρο 6 της οδηγίας 92/43/ΕΟΚ. Ειδικότερα, σύμφωνα με τις παραγράφους 6.3 και 6.4 της εν λόγω οδηγίας, είναι αναγκαία η εκπόνηση μελέτης (εκτίμησης) περιβαλλοντικών επιπτώσεων για κάθε σχέδιο ή έργο που ενδέχεται να επηρεάσει σημαντικά μια περιοχή, ενώ οι διατάξεις αυτές καθορίζουν επίσης και τους όρους χορήγησης των σχετικών αδειών. Οι διατάξεις αυτές είναι ήδη εφαρμοστέες όσον αφορά τις ΠΕΠ, δυνάμει του άρθρου 7 της οδηγίας. Επιπλέον, εν αναμονή της εγκρίσεως των οριστικών καταλόγων ΠΚΣ, τα κράτη μέλη θα έπρεπε να αποφεύγουν την υποβάθμιση των προταθεισών περιοχών, ιδίως δε αυτών που φιλοξενούν ενδιαιτήματα ή είδη με προτεραιότητα.

Κάθε πολίτης ή οικολογική οργάνωση που διαθέτει πληροφορίες οι οποίες αποδεικνύουν παράβαση των διατάξεων της οδηγίας 92/43/ΕΟΚ, δύναται να απευθυνθεί στην Επιτροπή και να προβεί σε σχετική καταγγελία. Η Επιτροπή εξετάζει το περιεχόμενο των εν λόγω καταγγελιών. Όταν διαπιστώσει παράβαση της οδηγίας, κινεί διαδικασία επί παραβάσει κατά του ενδιαφερόμενου κράτους μέλους, σύμφωνα με το άρθρο 169 της συνθήκης ΕΚ.

(1) ΕΕ L 206 της 22.7.1992, σελ. 7.

(2) Απόφαση της 26ης Ιουνίου 1997, υπόθεση C-329/96, Επιτροπή κατά της Ελληνικής Εημοκρατίας.

(3) ΕΕ L 103 της 25.4.1979.